Numsa staak op kort kennisgewingIrvin Jim, Numsa Die metaalwerkersvakbond Numsa het die lugvaartmaatskappy Comair 48 uur kennis gegee voordat hulle Donderdag gaan begin staak. Indien dié staking voortgaan, sal dit maar ŉ dag voor die Paasnaweek in werking tree wat ŉ invloed op alle Comair-vlugte landwyd sal hê. Comair bedryf British Airways en Kulula.com in Suid-Afrika. Dít volg nadat lede van Numsa in Desember verlede jaar op ’n salarisverhoging van 12%, ’n gewaarborgde 13de tjek, reiskoste, 15% van ŉ basiese salaris as ’n skoftoelaag sowel as ’n daaglikse oortydtoelaag aangedring het. Die vakbond het gesê die besluit om vandeesweek te staak is geneem oor ’n geskil wat verband hou met loonverskille by die lugvaartmaatskappy nadat die vakbond reeds sedert verlede jaar probeer het om die probleem met Comair op te los. Die vakbond wil hê dat Comair die gaping tussen alle werkers met ’n loonverskil van minder as R1 000 onmiddellik moet oorbrug, die gaping van werkers met ’n loonverskil tussen R1 000 en R2 000 binne twaalf maande op werkersvergoeding moet oorbrug en die gaping van werkers met ’n verskil van meer as R5 000 binne drie jaar moet oorbrug. Toe Numsa en Comair die loongeskil van verlede jaar opgelos het, was een van die besluite wat geneem is dat ’n werkskomitee bestaande uit Numsa-lede en Comair-bestuur sou probeer om hierdie kwessie vriendelik op te los. Irvin Jim, hoofsekretaris van Numsa, het in ’n verklaring gesê die vakbond kan nie ’n situasie toelaat waar die beginsel van gelyke betaling vir werk van gelyke waarde in die werkplek geskend word nie. Jim het gesê hulle het ’n voorstel aan die bestuur van Comair voorgelê waarin ooreengekom moet word oor wanneer hierdie loonverskille reggestel sou word. “Ons het voorgestel dat die bestuur mettertyd die lone van diegene wat deur die salarisgaping geraak word, moet verhoog, sodat daar eenvormigheid in hul salarisse kan wees omdat hulle dieselfde soort werk doen. Ons het vanjaar verskeie vergaderings met Comair gehad waar hierdie voorstel deur ons gemaak is,” het Jim gesê. Volgens Jim het die bestuur van Comair dié voorstelle van die hand gewys. “In plaas daarvan het hulle ’n verregaande voorstel gemaak dat hoë verdieners nie salarisverhogings mag kry nie totdat die salarisse van ander werkers hulle salarisse ingehaal het. Dit is heeltemal onaanvaarbaar.” Jim het gesê hulle doen ’n beroep op Comair-bestuur om sinvol met eise om te gaan om ’n staking kort voor Paasnaweek te vermy. Comair het intussen gesê hy het die arbeidshof genader om’n dringende interdik te bekom om die staking te voorkom.